Κέντρο Πρόληψης των Εξαρτήσεων και Προαγωγής

της Ψυχοκοινωνικής Υγείας Π.Ε. Φωκίδας «Διαδρομή»

*Πέμπτη, 18/02/2021*

ΔΕΛΤΙΟ ΤΥΠΟΥ:

Σεμινάριο για εκπαιδευτικούς Πρωτοβάθμιας Εκπαίδευσης

Το Κέντρο Πρόληψης Π.Ε. Φωκίδας «Διαδρομή» και η Διεύθυνση Πρωτοβάθμιας Εκπαίδευσης Φωκίδας συνδιοργανώνουν διαδικτυακό σεμινάριο εκπαιδευτικών Πρωτοβάθμιας Εκπαίδευσης με τίτλο «*Πρόληψη κατ’ οίκον: Από το Α έως το Ω*».

Το ομώνυμο εκπαιδευτικό υλικό, που θα χρησιμοποιηθεί στις συναντήσεις, έχει δημιουργηθεί από το Κέντρο Πρόληψης Δήμου Αθηναίων «Αθηνά Υγεία» και διαθέτει την έγκριση του Ι.Ε.Π.

Πρόκειται για ένα αλφαβητάρι προσωπικής και επαγγελματικής ανάπτυξης και ενδυνάμωσης σε συνθήκες κρίσης και αβεβαιότητας, όπως οι τρέχουσες που επιβάλει η πανδημία covid 19.

Κάθε γράμμα σηματοδοτεί μία έννοια. Ξεκινώντας από το Α με την έννοια της «Αποδοχής» της νέας κατάστασης και διατρέχοντας την αλφάβητο με βασικές έννοιες-κλειδιά, απαραίτητες για την κατάληξη στο «Ω», στην κατάκτηση της «Ωριμότητας», τόσο σε σχέση με τη γνώση, αλλά κυρίως σε σχέση με την ψυχοσυναισθηματική προσαρμογή σε συνθήκες αβεβαιότητας.

Κάθε έννοια θα καλούνται οι συμμετέχοντες, με τρόπους σύντομους, απλούς και χαλαρούς, να επεξεργαστούν:

* νοητικά (μέσω γραπτών ερεθισμάτων),
* βιωματικά (μέσω δραστηριοτήτων),
* εμπειρικά (μέσω αισθήσεων – βλ. ακουστικό ερέθισμα),
* αναστοχαστικά (αποτύπωση μέσω καταγραφής),
* διαλεκτικά (μοίρασμα στην ομάδα).

Το σεμινάριο, πέρα από τη συμβολή στην προσωπική ανάπτυξη και ενδυνάμωση των εκπαιδευτικών, μπορεί σε επαγγελματικό επίπεδο να αποτελέσει ερέθισμα για τον εμπλουτισμό της εξ αποστάσεως ή δια ζώσης επικοινωνίας με τον μαθητικό πληθυσμό.

Η συμμετοχή στο σεμινάριο είναι δωρεάν και η συνολική διάρκειά του ορίζεται σε 7 εβδομαδιαίες συναντήσεις, μέσω ψηφιακής πλατφόρμας. Η διάρκεια κάθε συνάντησης είναι 90 λεπτά, ώρες απογευματινές, εκτός ωραρίου εργασίας των εκπαιδευτικών. Η ακριβής μέρα και ώρα διεξαγωγής των συναντήσεων θα διαμορφωθούν σε συνεννόηση με τους συμμετέχοντες και τις συμμετέχουσες εκπαιδευτικούς.

Ο ανώτατος αριθμός συμμετεχόντων ανά ομάδα ορίζεται στα 12 άτομα. Σε περίπτωση που οι αιτήσεις συμμετοχής ξεπεράσουν τα 12 άτομα, υπάρχει δυνατότητα συγκρότησης δεύτερης ομάδας εκπαιδευτικών.

Συντονιστές του σεμιναρίου θα είναι δύο επιστημονικά στελέχη του Κέντρου Πρόληψης «Διαδρομή», εκπαιδευμένα από το Κέντρο Πρόληψης «Αθηνά Υγεία».

Οι αιτήσεις συμμετοχής υποβάλλονται μέχρι και την Παρασκευή, 26 Φεβρουαρίου 2021, διαδικτυακά, με αποστολή απλού email στην ηλεκτρονική διεύθυνση του Κέντρου Πρόληψης «Διαδρομή»: kpfokidas@gmail.com

Πληροφορίες στα τηλέφωνα της «Διαδρομής»: 22650.23590 & 22650.23837.

*Η επιστημονική ομάδα του Κέντρου Πρόληψης Π.Ε. Φωκίδας «Διαδρομή»*